钦定古今图书集成/明伦汇编/闺媛典/第026卷 > 缪熊妻崔氏
## 钦定古今图书集成/明伦汇编/闺媛典/第026卷 > 缪熊妻崔氏

按《常熟县志》：“崔氏，贡生缪熊妻。生成化癸卯，迄万历
壬午，年百岁，神明未衰。是夏阶前有萱，不植而生，吐
花极妍，因开百岁觞，闾里称瑞。又二年卒。婿陈庄靖
志其墓，略曰：‘予间侍母，闻母道曩时事曰：‘夫少孤贫，
孑身来吾家，晓窗夜烛甚苦，时念吾姑，嫜吾怜之，与
俱还，茅屋粝食，怡如也。今则有姗笑其人窭人子者吾事姑，无敢失妇仪。今则有目慑唇稽，弗问所欲与
所患苦者。夫故豪不筹生事，吾铢寸累生产，得鬴粟
以炊，数椽以栖。今则务饰容观，以靡箧藏，不为终岁
计者。嗟吾仲子亨之无怙也，俾学于伯子吉。吉久诸
生如羁，而亨取一第如携。吾不为仲喜，而为伯悯。今
仲舍吾去，独依伯以老，吾不为仲思，而以伯自慰。“吾
之初生，岁穰人和，有眚亦间值，宁有告饥不止，如今
日者？自吾作妇，庭无胥迹。今持牒而呼者至矣，所遭
乃尔，令人厌世。”顾须于世，仅日一脔，岁一絮而足，彼
劳生好积不厌者，欲何为也？子元吉，年亦至九十二。